  Виталий Пронин «Кылиськисько гольык»  Удмурт театрысь егит артистка Наталья Буранова, спектакльёсын быгатыса шудэм сяна, сюлэмез позыртӥсь кырӟанъёс кырӟа. «Мынам Удмуртие» телерадиокомпанилэн «Арлэн кырӟанэз» ӵошатсконаз Н. Бурановаен быдэстэмъёсыз пыризы 10 тужгес устоосыз пӧлы. Наталья Буранова.Микрофон интыын - саник! - Наташа, ку вордӥськиз сценаез яратонэд? - Пичи дыръям артист луон сярысь ӧй ик малпаськылы. Но Алнаш ёросысь Варзи-Ятчи гуртысьтым колхоз скалъёсты сюдыны васькакум, ферма трос куараме поттыса ик, кырӟасько вал. Анаелы юрттӥськыны отчы ветлылӥ. Бӧксӥсьёслы турын сётӥсько но саникме киысьтым уг куштӥськы - микрофон нерге вал со. Ыжъёсты возьманы поталлякум но, бусы тыр кырӟалляй. Анае юа вылэм ини: нылы, тон артист луод-а? Мон ӝот-ӝот шуылӥськем: уг, но мынам аслам театре луоз!Школаын али кадь ик шаплы вылӥськем: дышетски ӟеч, одӥг ужрадлэсь но ӧй кыльылы. 11-тӥ классэз йылпумъяса, пыри Удмурт кун университетысь филология факультетэ заочной люкетаз. 2-тӥ курсын дышетскыкум, ивор кылӥськиз: Удмурт театр, пе, егит усточиосты утча. Валамон ини, шаплы сямыным, отчы пыриськытэк, мон нокызьы но ӧй чида. Уй куспын кылбур-басня шаплы дышетӥ но - ачим ик пайми - 3 полэс конкурс пыр потӥ. Озьы, университетме куштыса, Москваысь Щепкин нимо театральной училищелэн студентэз луи.- Кыӵеен тодад кылизы Москваын ортчытэм аръёсыд?- Кунмылэн шоркараз улон-вылон мыным туж тупаз. Мыным кельшылӥзы вылысьтыз вылаз ужрадъёс, пумиськылонъёс, отчы-татчы бызьылонъёс. Тэк пукеме уг луы. Сыӵеесь ик вал удмурт эшъёсы но. Мукет улосъёсысь вуэм студентъёслэсь висъяськылӥмы эшлыко мылкыдынымы. Кыӵе ке бадӟым праздник тупа ке, училищеысь дышетӥсьёсмес куное чортӥськомы, асьмеос ик ӝӧк выл тыр сиён пӧраськомы вал.Нош кӧня спектакльёсы, адӟытонъёсы ветлӥмы!М. Булгаковлы сӥзем музее пыраммес тодам вайыкум, али но мугоры юзыр-кезьыр луэ. «Мастер и Маргарита» романэз трос пол лыдӟылӥмы. Соин ик бакомимы: музейысь потӥмы гинэ - азямы лоп-лоп сьӧд-сьӧд коӵыш кылле, чылкак произведениысь Бегемот писэй кадь, ява! Та музее ветлыса, мон синмаськи Маргариталы. Туж потэ сое шудэме!-  Ӟеч шудыны сяна, училищеын ик тонэ дышетӥзы, луоз, усто кырӟаны но. - Шудыны дышетӥзы, кырӟаны - ӧз. Соин ик кырӟакум куддыр нотаосты сурасько. Таин сэрен радио я телевизор пыр асме кылзыны-учкыны чик уг яратӥськы. Но  залын пукись калык, оло, янгышъёсме валаса уг вутты. Малы ке шуоно аслам образэным тыршисько соослэсь сюлэмъёссэс бордам биньыны. Озьы учкись уг малпаськы ини, шонер-а мон быдэстӥсько кырӟанэз яке уг.Но аслам сюлэмы пирсэкъя ик, тужгес но «Айкай» театрен яке «Италмас» ансамблен ӵош бадӟым концертэ пыриськыкум. Отысь артистъёс угось зэмос профессионалъёс, кырыж нотаез соку ик валало. Сыӵе дыръя сцена вылэ потон азям асме буйгатыны вырисько: та кырӟанэз уг кырӟа - шудо, со луоз мини-спектакль выллем.- Шудӥськод зол - бамыд кузя синкылиосыд ик васько... - Улонысьтым кыӵе ке учырез син азям пуктӥсько но, синкылиосы ас понназы кисьтӥсько. Кырӟанэз яке спектакльысь ролез трослы капчигес шудыны, ачид кыӵе ке  шуг-секытъёс, ыштонъёс пыр потэмын ке. Улонад макем трос опытэд, сокем рольёс муресь пӧрмо вылэм.Кызьы кырӟанъёсмы кылдо? Нырысь ик мон кылбуръёс пӧлын бугыръяськисько. Кыӵе чуръёс сюлэмме позырто, соосты возьматӥсько театрысьтымы артистлы Геннадий Бекмановлы. Со гур гожтэ. Чур но гур куспазы уггес тупало ке, Геннадий Иванович кылбурчиен нимаз кенеше на, мазэ-созэ ӵошен тупатъяло. Аранжировка лэсьтэ мукетыз усточимы - Анатолий Эркишев. Валче тыршыса, туннэлы 6 кырӟанмы вань ини. Берлоез сӥземын Выль арлы.Мыным туж кельшо ӝож, малпаськытӥсь гуръёс. Но удмурт ужрадъёсы пыриськылыса, валай: гуртоос шулдыр кырӟанъёстыгес ярато. Малы ке шуоно соос концертэ лыкто капчи мылкыд басьтон, шуг-секытъёслэсь огдырлы коть палэнскон понна. Соин ик кылзӥсьёсмес вуоно арын шумпоттыны дасяськиськомы капчи гуръёсын. Ужаськомы егит гожъяськисьёсын Оля Тронинаен, Вероника Ваулинаен но мукет.Тау анаелы - «Арлэн кырӟанэз» вожвылъяськонын кыкетӥ ползэ устоосыз пӧлы шедид. Та ӵошатскон мар тыныд сётӥз?- Шумпотӥсько, ужам уже калыклы яра шуыса. Кылем арын со «Инвожо» кырӟанмес кельшытӥз, туэ - «Эн ӟыгыртылы мукетсэ». Кыкез но туж секытэн вордӥськизы. Гурзэ но, кылъёссэ но трос пол вошъяно луиз. Но соку нокудмы но ӧм малпаллялэ, соос устоосыз пӧлы шедёзы шуыса. Кыӵе ке спектакльын шудыкум, мон кыӵе ке роль сьӧры пегӟисько, пуш дуннеме ватӥсько. Нош «Эн ӟыгыртылы мукетсэ» кырӟанэз быдэстыкум, воксё гольык кылиськисько кадь йӧтэ.Вормонъёс кужым сёто. Соосты анаелы сӥзисько. Солэн тыршеменыз угось мон туннэ сыӵе, кыӵе вань: уг юиськы, уг кыскиськы, уг калгиськы. Нокыӵе чеберлыкъя студиосы, школаосы ветлытэк, аслам пуртыям пӧзьыса но, быгатӥ асме возьматыны, аслэсьтым ӧрме шедьтыны. Эшшо но чебергес, ӟечгес кырӟаме потэ. Оскисько, азьланяз одно ик дыр шедьто та удысъя дышетскыны. Тодӥсько: гурез валан понна мыным котькуд нунал кырӟано, кырӟано!- Ёросъёсы концертъёсын потакуды, пе, тӥледын котьку тумошо учыръёс луо. Зэм-а? -  Зэм, кытчы гинэ ум потӥське, тумошо учыръёстэк уг пӧрмы. Но берлоез концертмы дыръя - потамы Шаркан ёросысь огаз гуртэ - мон понна тумошоез ӧжытгес, паймымонэз тросгес луиз.Анае пичи дыръям вералля вал выжымы сярысь, песятаед, пе, Шаркан палъёсысь, но мынам сое огпол но адӟылэме ӧй вал. Песятаеным  пумиськонэз-тодматсконэз ӧй утчалля. Концертмы йылпумъяськиз гинэ, мон доры 5 удмурт нылкышноос матэктӥзы. Ӟыгыртӥзы-чупазы но шуизы: тон, пе, милям двоюродной племянницамы луиськод. Кутскизы ук валэктыны-вераны: таиз песятаедлэн нылыз-пиез, таосыз - соослэн нылпиоссы... Учкод ке, выжымы макем бадӟым вылэм! Соосын тодматскеме бере ини жаляй: малы меда вазенгес ог-огенымы ӧм пумиське...- Спектакльысь концертэ тыпыр-тапыр бызьылэмдэ адӟыса, шаплы сямдэ тодыса, малпан кылдэ: жадёнэз тон уд тодӥськы! - Уг жадиськы, угось тодӥсько, кызьы но кытысь ӟигар басьтоно. Мугоры шутэтске тренажёр залын. Но отын но вунэтэме уг луы, мон артист шуыса. Тренере удмурт пиосмурт вылэм. Иже Башкириысь пичи гуртысь вуэм. Со шуэ: тынэсьтыд кырӟанъёстэ, пе, анае туж яратыса кылзэ. Сыӵе кылъёс бере азьтэмъяськыны мыным возьыт ини. Мугорме куаж-куаж посӥсько, эшшо но веськрес, чебергес луэм потыны кутске. Ярам коть, кыӵе ке ролез шудон понна Москваысь артистъёсты музэн милемыз уг куро, шуом, 5-10 килограммлы тазамыны.Йыры шутэтске, книга лыдӟыса. Пичи вис сюре гинэ, мон со борды кырмиськисько. Яке суредаськисько. Укноосме Выль арлы шуыса буёлъёсын чебер маялляй ини. Огез суредэ театрысьтымы егит кузпалъёслэсь Наталья Алексеевалэсь но Анатолий Эркишевлэсь корказэс шулдыртэ. Соослэн алигес нылзы вордӥськиз. Талы сӥзьыса, вож нуныен анаез суредай.Сцена вылэ потаны дэремъёс но ачим малпасько. Эскизъёсыя ини кибашлыосмы дась дӥсь вутто.- Юатэк уг чидаськы: гуртоос верасько, Бекманов но Буранова, пе, туганъёс. Ма, ачим но адӟи - огаз концертын Геннадий Иванович тыныд быдэс ӟыгыртэт розаос кузьмаз!- (Серекъя). Куд-ог кырӟанъёсмес ми Геннадий Ивановичен ӵош быдэсъяськомы. Соос ваньзы сямен яратонлы, синмаськонлы сӥземын. Соин ик сцена вылын ми шуныт мылкыдъёсты возьматыны тыршиськомы. Иське, шудӥськомы ӟеч - калык оске бере!Ольга Корепанова Теги: Егитъёс Удмурттеатр  